ORDE do 28 de novembro de 2006 pola que se regula a concesión de axudas para compensar os danos sufridos en establecementos comerciais, mercantís, industriais e turísticos causados polas inundacións producidas no mes de outubro do ano en curso.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 30/11/2006

No Diario Oficial de Galicia nº 205, do 24 de outubro de 2006 publicouse o Decreto 180/2006, do 19 de outubro, de medidas urxentes para a reparación dos danos causados polas inundacións acaecidas no mes de outubro en Galicia, modificado polo Decreto 188/2006, do 26 de outubro (DOG nº 211, do 2 de novembro)
No artigo 9 do devandito decreto establécese que serán obxecto de axuda os danos directos provocados nos establecementos comerciais, mercantís, industriais ou turísticos como consecuencia das inundacións, nas súas edificacións, instalacións, maquinaria e nas mercadorías nelas depositadas, así como nos vehículos comerciais ou industriais afectos a estas actividades.
Por outra banda, o artigo 1.2º do mesmo decreto sinala que os termos municipais e núcleos de poboación afectados aos que concretamente sexan de aplicación estas axudas fixaranse nos instrumentos de desenvolvemento do presente decreto.
En consecuencia, e dada a devandita previsión, cómpre proceder a fixar os termos municipais, a contía e o procedemento de conseción de axudas o que, en concordancia co artigo 3.2º do antedito decreto se realizará en réxime de concesión directa por mor do interese público, social, económico e humanitario derivado das excepcionais circunstancias que concorren.
Así, o procedemento que se articula nesta orde vén dar unha resposta inmediata á situación xerada polas innundacións no ámbito do comercio retallista, sector turístico, mercantil e industrial establecendo medidas urxentes para paliar as repercusións máis inmediatas producidas nos establecementos comerciais, mercantís, industriais e turísticos dos concellos enumerados no anexo I da presente orde. En definitiva, trátase de atender as necesidades dos colectivos afectados para contribuír, de xeito decidido e con todas as garantías procedementais, a rexenerar e a reactivar a actividade comercial das zonas anegadas pola auga.
Con base no anterior e en uso das facultades que teño atribuídas pola Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto e ámbito de aplicación.
1. Esta orde ten por obxecto convocar, polo procedemento de concesión directa, axudas para reparar os danos provocados nos establecementos comerciais, mercantís, industriais e turísticos como consecuencia directa das innundacións acaecidas no mes de outubro de 2006, nos concellos relacionados no anexo I da presente orde.
2. A natureza destas axudas terá carácter subsidiario e complementario respecto de calquera outro sistema de cobertura de danos, público ou privado, estatal ou internacional, de que poidan ser beneficiarios os afectados, e cando os citados sistemas non cubran a totalidade dos danos, serán compatibles en concorrencia con outras subvencións, indemnizacións, axudas, ingresos e recursos procedentes de sistemas públicos ou privados, nacionais ou internacionais, ata o límite do dano producido.
3. Para o outorgamento e concesión das axudas reguladas nesta orde observarase o disposto nas normas seguintes:
a) Preceptos básicos da Lei 38/2003, do 17 de novembro, xeral de subvencións.
b) Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro, e modificada polas Lei 8/1999, do 30 de decembro, Lei 5/2000, do 28 de decembro, Lei 3/2002, do 29 de abril, Lei 7/2002, do 27 de decembro, Lei 9/2003, do 23 de decembro, e Lei 14/2004, do 29 de decembro.
c) Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
d) Normativa comunitaria de aplicación ás axudas.
Artigo 2º.-Beneficiarios e finalidade da axuda.
Poderán ser beneficiarios destas axudas os titulares de establecementos comerciais, mercantís, industriais e turísticos en que se producisen danos polas inundacións acaecidas nos concellos relacionados no anexo I da presente orde no mes de outubro de 2006, debendo quedar acreditada a dita relación de causalidade.
Para estes efectos consideraranse os danos causados nas súas edificacións, instalacións, maquinaria, e nas mercadorías neles depositadas, así como nos vehículos comerciais ou industriais afectos a estas actividades.
Artigo 3º.-Crédito destinado ás axudas.
Destinarase unha contía de 1.300.000 euros, sen prexuízo de ulteriores variacións producidas como consecuencia da existencia dunha maior dispoñibilidade orzamentaria, con cargo aos créditos previstos para as aplicacións orzamentarias seguintes:
-10.04.712.B.770.1 polo importe de 700.000 euros, para aquelas axudas destinadas a compensar os danos sufridos en establecementos industriais.
-10.05.521.A.770.5 polo importe de 600.000 euros, para aquelas axudas destinadas a compensar os danos sufridos en establecementos comerciais, mercantís e turísticos.
Artigo 4º.-Solicitudes, documentación e lugar de presentación.
As solicitudes presentaranse segundo o modelo que figura como anexo a esta orde, no prazo dun mes contado desde o día seguinte ao da publicación desta orde no Diario Oficial de Galicia.
Os solicitantes deberán presentar por duplicado exemplar, incluíndo orixinal ou copia compulsada, a seguinte documentación:
* DNI do solicitante titular do establecemento.
* CIF ou NIF.
* Escrituras de constitución, estatutos e modificación no caso de persoas xurídicas.
* Certificación expedida pola Axencia Tributaria, na cal se indiquen as epígrafes do imposto de actividades económicas en que figura dado de alta o solicitante.
* Memoria descritiva dos danos causados e do correspondente investimento para a súa reparación, con detalle do orzamento desagregado por partidas ou facturas pro forma e do calendario de execución, acompañada polo proxecto técnico no caso de ser exixido polo concello para o tipo de obra ou investimento que se vaia realizar. Non terán a consideración de orzamentos as estimacións de gastos efectuadas polo solicitante.
* Póliza de aseguramento e declaración xurada de que os bens para os cales solicita as axudas non están cubertos polo seguro correspondente.
* Declaración do conxunto de todas as axudas solicitadas, tanto as aprobadas ou concedidas como as pendentes de resolución.
* Documentos gráficos en calquera soporte que dean fe do dano e acreditación dos bens afectados polas inundacións.
* Certificación bancaria para o aboamento da axuda.
* Certificacións expedidas polos organismos competentes, acreditativas de estar ao día no cumprimento das súas obrigas tributarias e coa Seguridade Social, e de non ter pendente de pagamento ningunha débeda, por ningún concepto, coa Administración pública da comunidade autónoma, sen prexuízo do disposto no artigo 43 da Lei 7/2005, de orzamentos xerais da Comunidade Autónoma de Galicia para o ano 2006.
* Acreditación, de ser o caso, da titularidade do vehículo e da súa afectación á actividade que desensevolve.
* Calquera outra documentación que contribúa a probar a contía dos danos, da condición de afectado e da vinculación dos bens danados á actividade desenvolvida.
A solicitude e a documentación por duplicado, orixinal ou copia compulsada, dirixirase ao conselleiro de Innovación e Industria e presentarase preferentemente no rexistro xeral dos servizos centrais da Consellería de Innovación e Industria, sito no
edificio administrativo San Caetano, s/n, bloque 5, 4ª andar, Santiago de Compostela ou nos demais lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
A presentación da solicitude implica a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría da Seguridade Social e a Consellería de Economía e Facenda da Xunta de Galicia, de conformidade co artigo 43 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
Artigo 5º.-Contía.
A Consellería de Innovación e Industria subvencionará o custo de reparación ou reposición dos danos ocasionados nas edificacións, instalacións, maquinaria, e nas mercadorías neles depositadas, así como nos vehículos comerciais ou industriais afectos á actividade comercial, mercantil, industria ou turística en función das dispoñibilidades orzamentarias e do número de solicitudes, tendo en conta, en todo caso, o disposto no punto 2 do artigo 1º da presente orde.
A Consellería de Innovación e Industria levará a cabo as actuacións de comprobación que considere necesarias para garantir unha óptima fixación da contía dos danos e a correcta aplicación das axudas, podendo a este respecto solicitar a achega da documentación necesaria para verificar a veracidade da información dos solicitantes.
Artigo 6º.-Resolución de concesión.
En vista das solicitudes presentadas, a Consellería de Innovación e Industria ditará resolución, logo da proposta de resolución, que será emitida:
a) No caso de danos sufridos en establecementos industriais, pola Dirección Xeral de Promoción Industrial.
b) No caso de danos sufridos en establecementos comerciais, mercantís e turísticos, pola Dirección Xeral de Comercio e Consumo.
Contra a resolución do conselleiro, que pon fin á vía administrativa, poderá interpoñerse recurso potestativo de reposición no prazo dun mes contado a partir do día seguinte ao da súa notificación, de conformidade co previsto nos artigos 116 e 117 da Lei 30/1992, do 26 de novembro, de réxime xurídico
das administracións públicas e do procedemento administrativo común, modificada pola Lei 4/1999, do 13 de xaneiro, ou recurso contencioso-administrativo no prazo de dous meses consonte o establecido na Lei 29/1998, do 13 de xullo, reguladora da xurisdición contencioso-administrativa.
A resolución, de ser o caso, será obxecto de publicidade no termos establecidos no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
A resolución de concesión publicarase no Diario Oficial de Galicia, conforme o establecido no artigo 78.8º Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Artigo 7º.-Pagamento.
A axuda poderá ser librada anticipadamente polo importe máximo do 50% da contía que se estableza na resolución tras a valoración das distintas solicitudes presentadas.
Artigo 8º.-Xustificación.
O perceptor da axuda queda obrigado a investir a axuda na reparación ou reposición dos danos segundo o proxecto básico presentado, de xeito que se manteña a situación existente antes de producirse a riada. Para tal efecto achegará a seguinte documentación:
* Facturas xustificativas de materialización da reparación ou reposición dos danos, indicando nelas concepto, importe sen IVE e importe total, así como documentos xustificativas do pagamento dos gastos realizados.
*Calquera outro documento que xustifique o emprego da axuda na reparación ou reposición dos danos.
A Consellería de Innovación e Industria reserva para si a facultade de comprobación, in situ, cando finalicen os traballos para verificar a súa conformidade co proxecto.
Artigo 9º.-Duración do procedemento.
O prazo máximo para ditar e notificarlles resolución expresa aos interesados será de seis meses. O vencemento do prazo sen que se notifique resolución expresa, lexitima o interesado para entender desestimada a súa solicitude por silencio administrativo.
Artigo 10º.-Deber de colaboración. Reintegro das axudas.
1. Os beneficiarios, ademais das obrigas establecidas no artigo 78 do texto refundido da Lei de réxime
financeiro e orzamentario de Galicia, quedan sometidos á obriga de facilitar toda a información que lles sexa requirida pola Consellería de Innovación e Industria así como pola Intervención Xeral da Comunidade Autónoma, o Tribunal de Contas ou o Consello de Contas, no exercicio das súas funcións de fiscalización e control do destino das axudas.
2. O incumprimento ou a falsidade nas condicións requiridas para o outorgamento da axuda levará consigo, ademais das sancións que puidesen corresponder, o reintegro da axuda percibida incrementada co xuro legal correspondente desde o seu aboamento.
3. Toda alteración das condicións que se tiveron en conta para a concesión da axuda poderá dar lugar á modificación da resolución de concesión.
Disposición adicional
No non previsto neste orde aplicarase o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, a Lei 38/2003, do 17 de novembro, xeral de subvencións e demais normativa que resulte de aplicación.
Disposicións derradeira
Esta orde entra en vigor o día seguinte ao da súa publicación no Diario Oficial de Galicia.
Santiago de Compostela, 29 de novembro de 2006.
Fernando Xabier Blanco Álvarez
Conselleiro de Innovación e Industria
ANEXO I
Relación de concellos aos que lles resulta de aplicación as axudas da presente orde.
Provincia da Coruña:
Camariñas, Cee, Corcubión, Dumbría, Fisterra, Mazaricos, Muxía, Val do Dubra, Vimianzo e Zas.
Provincia de Pontevedra:
Baiona, Campo Lameiro, Cangas, Catoira, Cerdedo, Cotobade, Gondomar, Marín, Moaña, O Rosal, Oia, Poio, Pontevedra, Tomiño, Tui e Vilaboa.